8° alpins

L' 8° alpins al è un reziment di alpins, une vore impuartant pe storie dal Friûl; une volte difat, tant che ducj i reparts alpins, al jere a reclutament regjonâl, e i siei elements a vignivin da dute la Piçule Patrie.


La nassite
Nassût ai 1 di Otubar dal 1909 cui bataions Cividât, Glemone e Tumieç, za tal 1911 al cjapà part, cul bataion Tumieç, ae vuere di Libie, meretant dôs medais di arint al valôr militâr. 

La prime vuere mondiâl
Dilunc la prime vuere mondiâl al fo impegnât sù in Cjargne e in Trentin e, daspò de rote di Cjaurêt, su la mont Grappa. 

La seconde vuere mondiâl
Incuadrât te division Julie, tai agns 1940 - 1941 al combatè tes campagnis di Grecie e Albanie, e par chestis campagnis al vignì decorât cun la medaie d'aur al valôr militâr. Finide la campagne di Grecie però, biel che il reziment al tornave a Udin vie mâr, la nâf Galilea, che e traspuartave il bataion Glemone, e fo mandade a font di un somergjibil inglês e 872 alpins (di plui o mancul mil che a jerin tal bataion), daspò jessi sorevivûts a lis batais, muririn inneâts tal mâr Adriatic. Tal 1942, une volte rivât a Udin, il reziment dopo cualchi mês, al fo mandât in Russie, cjapant part ae disastrose ritirade di Russie dal 1943, là che a muririn un grum di alpins, par grant part furlans. Par il valôr dimostrât dai siei alpins te campagne di Russie, al reziment e fo concedude une seconde medaie d'aur al valôr militâr. Dopo dai acjadiments dal 8 di setembar l'8° alpins al fo disfat.

Vuè
Finide la vuere, tal 1946, il reziment al vignì riconstituît.
Al dì di vuè l'8° Alpins al è dislocât a Cividât e Vençon.

Categorie:Alpins